Document ID: 31998D0482

Id-Deċiżjoni tal-Kunsill
tal-20 ta' Lulju, 1998
dwar regolament tekniku komuni għall-ħtiġiet ta' konnessjoni ma’ networks analogi tat-telefon pubbliċi kommutati (PSTNs) ta' tagħmir terminali (barra tagħmir terminali li jsostni servizz ta' telefonija bil-leħen f'każi ġustifikati) li fih l-indirizzar tan-network, jekk provdut, ikun permezz ta' ton doppju ta' senjalazzjoni b'multi-frekwenza (DTMF)
(98/482/KE)
IL-KUNSILL TA' L- UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra l-proposta mill-Kummissjoni,
Wara li kkunsidra id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1], u b'mod partikolari l-Artikolu 7(2), it-tieni inċiż tagħha,
Billi l-Kummissjoni identifikat it-tip ta' tagħmir terminali li għalih huwa meħtieġ regolament tekniku komuni, kif ukoll id-dikjarazzjoni dwar il-qasam ta' applikazzjoni assoċjat miegħu;
Billi għandhom ikunu adottati l-istandards armonizzati korrispondenti, jew partijiet minnhom, li jimplimentaw il-ħtiġiet essenzjali li għandhom jitbiddlu f'regolamenti tekniċi komuni;
Billi l-iżvilupp tekniku tan-networks nazzjonali pubbliċi tat-telefon mexa kontinwament ’il quddiem matul is-Seklu Għoxrin, u billi minħabba li dan l-iżvilupp kien fil-bidu mwettaq b'mod indipendenti minn network għal network, differenzi importanti tekniċi jibqgħu għal xi żmien bejn dawk in-networks;
Billi jeżistu differenzi tekniċi fin-networks tat-telefon pubbliċi kommutati (PSTNs), u billi l-aktar sinifikani minn dawn huma deskritti fin-Noti Konsultattivi ppubblikati fil-Gwida ta' l-Istitut Ewropew ta' l-Istandards ta' Telekomunikazzjoni (ETSI) EG 201121;
Billi dawn in-Noti Konsultattivi huma volontarji fl-applikazzjoni u jista’ jkun fihom tagħrif utli għall-manifattur;
Billi korpi notifikati għandhom għalhekk jiżguraw li l-manifatturi jkunu jafu bin-Noti Konsultattivi applikabbli li jikkonċernaw il-ħtiġiet speċifiċi ta' ċerti networks;
Billi għandu jkun possibbli li titkompla l-approvazzjoni ta' tagħmir terminali skond ir-regolamentazzjoni nazzjonali għal perjodu transitorju;
Billi l-manifatturi għandhom iwaħħlu avviż mal-prodotti kollha approvati taħt din id-Deċiżjoni; billi l-manifatturi għandhom jagħmlu dikjarazzjoni ta' kompatibilità tan-network; billi l-korpi notifikati għandhom jiżguraw li l-manifatturi jkunu jafu b'dawn l-obbligi; billi l-korpi notifikati għandhom javżaw korpi notifikati oħra bid-dikjarazzjonijiet ta' kompatibilità tan-network kull meta tingħata approvazzjoni taħt din id-Deċiżjoni;
Billi tagħmir li jaqa’ fil-kamp ta' applikazzjoni ta' din id-Deċiżjoni li jkun ġie approvat taħt regolamenti nazzjonali qabel it-tmiem tal-perjodu transitorju jista jibqa’ jitqiegħed f'dak is-suq nazzjonali u jitqiegħed għas-servizz;
Billi ebda opinjoni ma ngħatat mill-Kumitat ta' Approvazzjonijiet ta' Tagħmir Terminali (Kumitat ACTE) stabbilit bl-Artikolu 28 tad-Direttiva 98/13/KE dwar ir-regolament tekniku komuni li għalih tipprovdi din id-Deċiżjoni; billi, konsegwentement fi qbil ma’ l-Artikolu 29(3) tad-Direttiva 98/13/KE il-Kummissjoni kienet issottomettiet lill-Kunsill din il-proposta dwar il-miżura li għandha tittieħed,
ADOTTA DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir maħsub biex jitwaħħal bħala terminali wieħed permezz ta' aċċess ta' żewġ wajers ma’ linja analoga PSTN fil-punt tat-terminazzjoni tan-network u jaqa fil-kamp ta' applikazzjoni ta' l-istandard armonizzat identifikat fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ta' konnessjoni għal tagħmir terminali analogu PSTN imsemmi fil-paragrafu 1. Din id-Deċiżjoni ma tkoprix ħtiġiet li huma marbuta ma’ l-interworking ta' tagħmir terminali permezz ta' network pubbliku tat-telekomunikazzjonijiet, kif speċifikat fl-Artikolu 5(g) tad-Direttiva 98/13/KE.
Artikolu 2
1. Ir-regolament tekniku komuni għandu jinkludi l-istandard armonizzat imħejji mill-korp relevanti ta' standardizzazzjoni li jimplimenta, sal-limitu applikabbli, il-ħtiġiet essenzjali imsemmija fl-Artikoli 5(d) u 5(f) tad-Direttiva 98/13/KEE. Ir-riferenza għall-istandard hija mniżżla fl-Anness I.
2. It-tagħmir terminali kopert b'din id-Deċiżjoni għandu jikkonforma mar-regolament tekniku komuni imsemmi fil-paragrafu 1, għandu jilħaq il-ħtiġiet essenzjali imsemmija fl-Artikoli 5(a) u 5(b) tad-Direttiva 98/13/KEE, u għandu jilħaq il-ħtiġiet ta' kull Direttiva oħra applikabbli, partikolarment id-Direttiva tal-Kunsill 73/23/KEE tad-19 ta' Frar 1973 dwar l-armonizzazzjoni tal-liġijiet ta' l-Istati Membri marbuta ma’ tagħmir ta' l-elettriku maħsub għall-użu f'ċerti limiti ta' vultaġġ [2] u d-Direttiva tal-Kunsill 89/336/KEE tat-3 ta' Mejju 1989 dwar l-approssimazzjoni tal-liġijiet ta' l-Istati Membri li jirrelataw mal-kompatibilità elettromanjetika [3].
Artikolu 3
1. Korpi notifikati nominati biex iwettqu l-proċeduri imsemmija fl-Artikolu 10 tad-Direttiva 98/13/KEE għandhom, fir-rigward ta' tagħmir terminali kopert bl-Artikolu 1(1) ta' din id-Deċiżjoni, jużaw jew jiżguraw li jiġu wżati il-partijiet applikabbli ta' l-istandard armonizzat imsemmi fl-Artikolu 2(1) ta' din id-Deċiżjoni.
2. Korpi notifikati għandhom jiżguraw li:
(a) il-manifatturi jew applikanti oħra għall-approvazzjoni jkunu jafu bin-Noti Konsultattivi li jinsabu fil-Gwida ETSI EG 201121, inklużi kull emendi għalihom, u
(b) il-manifatturi jkunu jafu li għandhom iwaħħlu avviż fil-forma mogħtija fl-Anness II mal-prodotti kollha approvati taħt din id-Deċiżjoni, u
(ċ) il-manifatturi jagħmlu wkoll id-dikjarazzjonijiet tal-kompatibilità tan-network fil-forma mogħtija fl-Anness III.
3. Korpi notifikati għandhom javżaw lil korpi notifikati oħra bid-dikjarazzjonijiet ta' kompatibilità tan-network meta tingħata approvazzjoni taħt din id-Deċiżjoni.
Artikolu 4
1. Tagħmir li jaqa’ fil-kamp ta' applikazzjoni ta' l-istandard armonizzat imsemmi fl-Artikolu 2(1) jista jkompli jkun approvat taħt ir-regolamenti nazzjonali ta' approvazzjoni tat-tip għal perjodu ta' 15-il xahar mid-data ta' l-adozzjoni ta' din id-Deċiżjoni.
2. Tagħmir terminali approvat taħt regolamenti nazzjonali ta' approvazzjoni tat-tip bħal dawn jista’ jitkompla jitqiegħed fis-suq jew jitqiegħed fis-servizz.
Artikolu 5
Din id-Deċiżjoni hija indirizzata għall-Istati Membri.
Magħmula fi Brussell, l-20 ta' Lulju, 1998.

Labels: 7
12